El novembre del 2017 la comunitat mundial d'innovació del MIT Technology Review va celebrar al Pier 01 Barcelona Tech City el lliurament dels premis Innovadors Menors de 35 (Innovators Under 35 Europe: Spain Gathering) als millors talents espanyols del 2017 que van participar en la competició europea d'aquest any.
La cerimònia és un esdeveniment que reconeix els emprenedors i els investigadors tecnològics més destacats de l'Estat espanyol, seleccionats per aquesta revista de l'Institut Tecnològic de Massachusetts (MIT).
Premis Innovadors Menors de 35 a Espanya del 2017
Aquesta entrega de premis a Barcelona va representar una oportunitat per connectar i per intercanviar idees entre els membres de la comunitat d'innovació de l'Institut Tecnològic de Massachusetts (MIT), que inclou guanyadors d'edicions anteriors i de les edicions europea i llatinoamericana d'aquest any, inversors, mentors, influenciadors, professors i experts de l'ecosistema tecnològic europeu.
Fundada el 1999, Innovadors Menors de 35 és la comunitat líder d'innovadors, pioners i agents del canvi, i ser-ne membre significa tenir el reconeixement més prestigiós a escala mundial, atorgat per MIT Technology Review.
Cada any, la revista de tecnologia del MIT selecciona una llista dels innovadors tecnològics més prometedors de tot el món.
Són joves emprenedors creadors de noves tecnologies o desenvolupadors d'aplicacions noves per a les ja existents.
Al marge de si lideren empreses emergents ( start-ups ), treballen per a grans empreses o fan investigacions acadèmiques, el MIT Technology Review considera que esdevindran líders en els seus camps d'expertesa.
L'any 2011, la revista va decidir ampliar la seva recerca de talent jove organitzant edicions locals i regionals d'aquests premis per donar més visibilitat als innovadors més brillants en països de tot el món.
La competició també vol donar suport a les comunitats locals amb l'objectiu de reconèixer el treball dels millors talents dels cinc països europeus on està més arrelada la seva comunitat: França, Bèlgica, Espanya, Polònia i Alemanya.
A Barcelona, es van premiar deu innovadors en diferents àmbits, d'entre més de 200 candidats de l'Estat: sis pertanyen al camp de la biotecnologia i la medicina, dos al de la nanotecnologia i els materials, un a l'electrònica i el maquinari, i el darrer al programari.
Àmbit de la biotecnologia i la medicina:
Va presentar un nou model computacional en el qual treballa des de fa cinc anys.
És un algoritme dissenyat per simular el comportament del bacteri E. coli i predir així la seva resistència als antibiòtics.
Aquest invent proporcionarà als investigadors el coneixement necessari sobre el funcionament cel·lular dels bacteris, i facilitarà el desenvolupament d'antibiòtics més eficaços en el tractament de malalties provocades per infeccions bacterianes.
Ha desenvolupat una incubadora infantil do-it-yourself per a professionals sanitaris que treballen en zones més desfavorides.
L'IN3 és una incubadora infantil modular de baix cost que es podrà fer servir en zones en què els hospitals no disposen dels recursos per comprar les incubadores tradicionals.
Carles García (Fundació per al Foment de la Investigació Sanitària i Biomèdica de la Comunitat Valenciana, FISABIO)
Ha creat Duralock, un kit que permet als metges reparar el trencament de la membrana duramàter, causant dels efectes negatius de la cefalea postpunció dural, un efecte secundari molt comú que apareix després de l'aplicació incorrecta de l'anestèsia epidural.
La reparació es pot fer en menys de 30 segons i amb la mateixa agulla emprada per administrar l'epidural.
El pàncrees artificial, desenvolupat a l'empresa MedicSen, combina intel·ligència artificial i una tecnologia sense xeringues.
L'algoritme que ha creat permet predir situacions de risc per als pacients diabètics, ja que rastreja un ampli ventall de variables en temps real per identificar patrons.
Juntament amb el pegat intel·ligent sense agulles, guiat per aquest algoritme, el pàncrees artificial funciona com un dispositiu que subministra la insulina a través de la pell i completa així el tractament.
Treballa a l'empresa BEOnChip en el desenvolupament de dispositius de microfluídics.
Aquests dispositius permeten als investigadors testar medicaments in vitro incorporant-hi tots els estímuls als quals estarien exposats aquests medicaments en una situació in vivo, com ara la manca de condicions estèrils.
Amb això s'eviten, en una etapa primerenca, sense sortir del laboratori, el fracàs d'algunes recerques, i es redueix la necessitat de fer assajos amb animals.
Va fundar ehumanlife, una empresa emergent ( start-up ) que ofereix una plataforma per facilitar i agilitzar la comunicació entre pacients i professionals, i que permet que parlin a través de videoconferència.
Integra tota la tecnologia necessària per permetre que els usuaris obtinguin una segona opinió de metges d'arreu del món sense sortir de casa i a un preu assequible.
Àmbit de la nanotecnologia i els materials
Andrés Castellanos (Institut de Ciència de Materials de Madrid)
Treballa en el desenvolupament de cèl·lules solars flexibles i transparents a partir de nous materials bidimensionals, amb l'objectiu d'abordar la creixent demanda energètica de la nostra societat.
Aquest tipus de cèl·lules solars podrien ser emprades com un recobriment intel·ligent en finestres i façanes que estan contínuament exposades a la radiació solar per permetre als edificis recollir la seva pròpia energia.
Ha creat bio-LED a partir de bacteris bioluminescents més barats i ecològics que poden reemplaçar els LED actuals.
Juntament amb el seu equip, ha desenvolupat un mètode pioner capaç d'estabilitzar proteïnes bioluminescents fora del medi aquós en què es conserven habitualment, i transformar-les en un nou material en forma de goma.
Àmbit de l'electrònica i el maquinari
Amb l'empresa Acutronic Robotics, treballa en el desenvolupament d'H-ROS, un sistema capaç de crear peces de maquinari robòtic estandarditzades, reutilitzables i reconfigurables.
L'objectiu és simplificar la creació de robots, reduir-ne els costos i permetre la interoperabilitat entre les peces de diferents fabricants.
Aquest procés accelerarà el desenvolupament del camp de la robòtica en general i simplificarà el procés de construcció de robots per fer-lo més accessible a persones sense formació tècnica.
Ha creat Jetlore, una empresa que ofereix una plataforma predictiva per a professionals del màrqueting que utilitza intel·ligència artificial per mapar el comportament dels consumidors i oferir-los continguts personalitzats a través de diferents canals de comunicació (web, apps mòbils i correu electrònic).
Amb aquesta plataforma analitza quina informació és rellevant per a cada usuari i li mostra només els continguts del seu interès sobre la base d'aquesta anàlisi.